b'\n_START_ARTICLE_\nFosfiitti\n_START_PARAGRAPH_\nFosfiitti-ioni eli fosfonaatti-ioni (HPO\xe2\x82\x83\xc2\xb2\xe2\x81\xbb) on fosforihapokkeesta muodostuva anioni. Ep\xc3\xa4orgaanisia suoloja, jotka sis\xc3\xa4lt\xc3\xa4v\xc3\xa4t fosfiitti-ionin, kutsutaan fosfiiteiksi._NEWLINE_Fosforihapoke on kahdenarvoinen eli diproottinen happo ja siit\xc3\xa4 voi muodostua kahdenlaisia anioneja, fosfiitteja (HPO\xe2\x82\x83\xc2\xb2\xe2\x81\xbb) ja vetyfosfiitteja (H\xe2\x82\x82PO\xe2\x82\x83\xe2\x81\xbb). Molemmille ioneille on tyypillist\xc3\xa4, ett\xc3\xa4 ne ja niit\xc3\xa4 sis\xc3\xa4lt\xc3\xa4v\xc3\xa4t suolat ovat voimakkaita pelkistimi\xc3\xa4. Alkalimetalli- ja kalsiumfosfiitti liukenevat hyvin veteen, kun muut metallifosfiitit ovat veteen niukkaliukoisia tai eiv\xc3\xa4t liukene lainkaan. L\xc3\xa4mmitett\xc3\xa4ess\xc3\xa4 fosfiitteja alennetussa paineessa ne kondensoituvat pyrofosfiiteiksi. Kuumennettaessa fosfiitteja normaalissa ilmanpaineessa tapahtuu noin 200\xc2\xa0\xc2\xb0C:n l\xc3\xa4mp\xc3\xb6tilassa disproportioituminen fosfiiniksi, fosfaatti-ioniksi ja vedeksi.'